Джаллабурис гьуркlайдава хlуькуматин курар, хlуб, мал ухlаттара вей-вей чlукь вея. Рехlетар хьуна иджи э инсанарис, амма зун хlуькуматин кардил алеф э агъай гlуьфу-ерхьи агъзур манат гъуланди экьуб чlирхlевел э джигьиларин, ге пулра ачадавей фера даркьай экьуттара ая.
Ппара вахттар алттушуна адава малар ухlай дуламишар аркьай инсанарин. Ягlайин ягъас агъуларин чlирар пуч акьуна ая, ишламиш даркьай. Аме игитар, са четинвеларихъра хъуттудурфуна хье хlададари суман загьмат дивай чиппин багайин ягъ аркьаттара.
Хьучин хlуькуматин кумакра кканде, амма гъатай ккандава адайхь завар-агъихь джилар агъай. Ве гъиларив фай аягуна, муфеlэтра кеттивас, загьмат дивуна вас хайир хьас, цlакуф дуз акьуна, ахъуна ая ус ккегъдивуна, ахъаджихlуна кканде гlанарихъ, саларихъ, мехьерихъ.
Тпигъарин хlурин хlуппар ухlая шуданари мил акьуна ккегъдивуне «Фаламехьихъ» агъа ахъуна ая мехьин гъвад. Гьал гебуривас хlубра ппара ачикас хьасе, тушкин ягъарира ишламиш акьас хьасе. Завал хьуна мил акьу кар рехlетти ккетве загьмат ппара айчинра.
Циланар аргlуна ахъуна ая гъвадар чиппихъ хъая кlурар, цlагъунар ккедихьуна арайил акьуне, вартталас lаф-иджеф алчахъуна. Вун вахъас хьунара джафа дивас хlейиф маркьа. Ме дуньяйиъ вун акьуф э вас аяф.
Камиль Мирзоев